钦定古今图书集成/明伦汇编/氏族典/第134卷 > 《廖用贤尚友录》 > 秦纮
## 钦定古今图书集成/明伦汇编/氏族典/第134卷 > 《廖用贤尚友录》 > 秦纮

按《明外史秦纮传》：“纮字世缨，单人。景泰初进士。授南
京御史。权贵忌之，蜚语闻。会考察御史，都御史轩𫐐
坐纮擅受民讼，谪湖广驿丞。天顺初，以荐迁雄县知
县。奉御杜坚捕天鹅，从人暴横，纮执杖之，坐下诏狱。
民五千诣阙讼，乃调知府谷，迁葮州知州，调秦州。母
丧去官，州人乞借纮，服阕还故任。寻擢巩昌知府，改”
西安，迁陕西右参政。成化十三年擢右佥都御史，巡
抚山西。改抚河南，复调宣府，进左佥都御史，召为户
部右侍郎。万安逐尹旻，诬纮旻党，降广西右参政，进
福建左布政使，总制两广军务。纮之初莅镇也，劾总
兵官安远侯柳景贪暴。景乃讦纮勘，无左证，法司当
景死。景连姻周太后，家有奥援，讦纮不已。诏并逮纮。
廷鞫卒无罪，罢归。廷臣连章言纮可大用。起南京户
部尚书，引疾去。十四年秋，寇大入花马池。诏起户部
尚书兼右副都御史，总制三边军务。申明号令，军声
大振。在事三年，四镇晏然。十七年召还视部事。以年
老连章力辞，乞致仕。诏赐敕驰传归。明年卒，年八十。
赠少保，谥襄毅。